อลิอันซ์รุกตลาดออนไลน์
อลิอันซ์ อยุธยา เดินหน้าบุกตลาดดิจิทัลปี'58
29 ต.ค. 2565

อลิอันซ์ อยุธยา เดินหน้าบุกตลาดดิจิทัลปี'58 
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต เปิดเผยว่า ในปี 2558 บริษัทจะเน้นการทำตลาดดิจิทัลในเชิงกว้างมากขึ้น ซึ่งจะเน้นกิจกรรมผ่านเฟซบุ๊ก เพราะมีแฟนเพจอันดับ 1 ในธุรกิจประกันชีวิต จำนวน 1.45 แสนคน และเป็นช่องทางโซเชียลมีเดียที่มีการสื่อสาร 2 ทาง สามารถให้ข้อมูลได้ครบถ้วน เมื่อเทียบกับช่องทางโซเชียลมีเดียอื่นๆ ที่มีข้อจำกัดในการให้ข้อมูล และมีคนใช้บริการยังไม่มาก
ทั้งนี้ บริษัทมีการนำเอาโซเชียลมีเดียเข้ามาช่วยฝ่ายขายในการติดต่อและสร้างความสัมพันธ์กับลูกค้าในโลกออนไลน์ผ่านเฟซบุ๊กชื่อ ดีเอ็นเอ เพื่อให้ลูกค้าติดต่อกับตัวแทนได้ตลอดเวลา จากเดิมที่ลูกค้าจะติดภาพว่าติดต่อตัวแทนยาก ต่อไปจะสามารถติดต่อตัวแทนได้ตลอดเวลา ซึ่งปัจจุบันมีตัวแทนที่ผ่านการคัดเลือกให้เปิดเฟซบุ๊กภายใต้โลโก้ของบริษัทอย่างเป็นทางการ 27 คน และจะเพิ่มเป็น 100 คนในปี 2558 โดยจะขยายเพิ่มขึ้นอย่างต่อเนื่อง
"ปัจจุบันมี 3 ประเทศที่เปิดบริการดีเอ็นเอ คือ มาเลเซีย อินโดนีเซีย และไทย ผลปรากฏว่าไทยมีลูกค้าติดต่อกับตัวแทนผ่านเฟซบุ๊กมากที่สุด" น.ส.พัชรา กล่าว
น.ส.พัชรา กล่าวว่า ช่องทางการตลาดผ่านดิจิทัลมีบทบาทเพิ่มขึ้นอย่างต่อเนื่อง ซึ่งปัจจุบันทางบริษัทได้ใช้งบประมาณ 20% ของงบการตลาด จากเดิมที่ไม่มีช่องทางดังกล่าว
นอกจากนี้ ยังได้เปิดตัวกับออนไลน์บล็อกเกอร์เป็นครั้งแรกทุกสาย เพราะธุรกิจประกันชีวิตเกี่ยวข้องกับทุกคน จะทำให้ได้เห็นพัฒนาการของบริษัทที่ได้เข้าอยู่ในโลกออนไลน์จนมีแฟนเพจเฟซบุ๊กอันดับ 1 ในธุรกิจประกันชีวิต